Uredba Komisije (ES) št. 1392/97

z dne 18. julija 1997

o spremembi Uredbe (EGS) št. 3597/90 o računovodskih pravilih za intervencijske ukrepe, ki vključujejo odkup, skladiščenje in prodajo kmetijskih proizvodov s strani intervencijskih agencij

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3492/90 z dne 27. novembra 1990 o določitvi dejavnikov, ki jih je treba upoštevati v letnih obračunih za financiranje intervencijskih ukrepov v obliki javnega skladiščenja s strani Evropskega kmetijskega usmerjevalnega in jamstvenega sklada, Jamstvenega oddelka [1], in zlasti člena 8 Uredbe,

ker Uredba Komisije (EGS) št. 3597/90 z dne 12. decembra 1990 [2], kakor je bila nazadnje spremenjena z Uredbo (ES) št. 895/94 [3], določa računovodska pravila za intervencijske ukrepe, ki vključujejo odkup, skladiščenje in prodajo kmetijskih proizvodov s strani intervencijskih agencij;

ker člen 2(1) in člen 7 Uredbe (EGS) št. 3597/90 vsebujeta pravila za določitev vrednosti, po kateri se manjkajoče količine in količine, ki ne izpolnjujejo pogojev za skladiščenje, povrnejo EKUJS na račune za javno skladiščenje; ker je v nekaterih primerih treba predvideti možnost povečanja navedene vrednosti, zlasti kadar je tržna cena znatno višja od intervencijske cene ali intervencijske odkupne cene;

ker so bili nekateri predpisi, navedeni v Uredbi (EGS) št. 3597/90, spremenjeni ali razveljavljeni od sprejetja slednje; ker je zato treba nekatera sklicevanja v Uredbi (EGS) št. 3597/90 spremeniti;

ker so ukrepi, predvideni s to uredbo, v skladu z mnenjem Odbora EKUJS,

SPREJELA NASLEDNJO UREDBO:

Člen 1

Uredba (EGS) št. 3597/90 se spremeni:

1. V členu 1(3) se "člen 9(2)(c) Uredbe Komisije (EGS) št. 2776/88" nadomesti s "člen 7(2)(c) Uredbe Komisije (ES) št. 296/96 [*] UL L 39, 17.2.1996, str. 5."

2. Členu 2(1) se dodata naslednja pododstavka:

"Vendar če je na dan ugotovljene izgube povprečna tržna cena za standardno kakovost v državi članici, v kateri poteka skladiščenje, višja od 105 % osnovne intervencijske cene, pogodbeniki intervencijskim organom povrnejo tržno ceno, ki jo je zabeležila država članica, povečano za 5 %. Pri tržni ceni se država članica opira na redna sporočila Komisiji.

Razlike med zneski, prejetimi na podlagi uporabe tržne cene, in zneski, knjiženimi EKUJS z uporabo intervencijske cene, se knjižijo v dobro EKUJS na koncu proračunskega leta skupaj z drugimi nakazili."

3. V členu 2(3)(d) se "člen 26 Uredbe Sveta (EGS) št. 2727/75" nadomesti s "člen 23 Uredbe Sveta (EGS) št. 1766/92 [*] UL L 181, 1.7.1992, str. 21."

4. Členu 7(1) se doda naslednji pododstavek:

"Vendar če v času fizične odstranitve proizvoda obstajajo pogoji za uporabo predzadnjega in zadnjega pododstavka člena 2(1), se je o odstranitvi blaga treba prej posvetovati s Komisijo."

5. V členu 11 se "člena 3(7) in 6(2) Uredbe (EGS) št. 2776/88" nadomestita s "člena 3(7) in 5(2) Uredbe (ES) št. 296/96".

Člen 2

Ta uredba začne veljati na dan objave v Uradnem listu Evropskih skupnosti.

Uporablja se od 1. oktobra 1997.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. julija 1997

Za Komisijo

Franz Fischler

Član Komisije

[1] UL L 337, 4.12.1990, str. 3.

[2] UL L 350, 14.12.1990, str. 43.

[3] UL L 104, 23.4.1994, str. 16.

--------------------------------------------------